蝦蟆
作者：石介
朝代：宋

paragraphs: 夏雨下數尺，流水滿池泓。
蝦蟆爲得時，晝夜鳴不停。
幾日飽欲死，腹圓如罌瓶。
巨吻自開闔，短項或縮盈。
時於土坎間，突出兩眼睛。
是何癡形骸，能吐惡音聲。
嗟哉爾肉膻，不中爲犧牲。
嗟哉爾聲粗，不中和人情。
殊不自量力，更欲睥睨橫海之鱣鯨。
自謂天地間，獨馳善鳴名。
萬物聒皆龏，不知鐘鼓欽欽，雷霆閎閎。
應龍戢腦入海底，鳳凰舉翼摩青冥。
此時各默默，以避蝦蟆鳴。
何時雨歇水澤涸，青臭泥中露醜形。
失水無能爲，兩脚不解行。
乾渴以至死，盡把枯殻填土坑。